ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА Доклад относно наличието клетъчни батерии без съдържание на живак за слухови апарати, в съответствие с член 4, параграф 4 от Директива 2006/66/ЕО на Европейския парламент и на Съвета относно батерии и акумулатори и отпадъци от батерии и акумулатори, и за отмяна на Директива 91/157/ЕИО /* COM/2014/0632 final */





1. Въведение Съгласно член 4, параграф 2 от Директива 2006/66/ЕО относно батерии и акумулатори и отпадъци от батерии и акумулатори (Директивата за батериите), както е изменена през 2013 г.[1], забраната за пускане на пазара на батерии и акумулатори, съдържащи живак, не се прилага по отношение на клетъчните батерии със съдържание на живак не повече от 2 тегл. % до 1 октомври 2015 г. Тъй като през 2012 г., доклад, възложен от Комисията, съдържаше заключението, че за всички приложения са налични алтернативи на съдържащите живак клетъчни батерии[2], в изменената директива Комисията беше приканена да извърши ново специално проучване, за да се потвърди това заключение. По-конкретно, член 4, параграф 4 от изменената Директива за батериите предвижда, че „По отношение на клетъчните батерии за слухови апарати, Комисията прави преглед на освобождаването по параграф 2 и докладва на Европейския парламент и Съвета относно наличието на клетъчни батерии за слухови апарати, съответстващи на изискванията на параграф 1, буква а), не по-късно от 1 октомври 2014 г. Когато липсата на клетъчни батерии за слухови апарати, съответстващи на изискванията на параграф 1, буква а), налага това, Комисията придружава доклада си с подходящо предложение с цел разширяване на освобождаването, посочено в параграф 2, спрямо клетъчните батерии за слухови апарати.“ Целта на настоящия доклад е да информира Европейския парламент и Съвета за констатациите на Комисията относно наличието на клетъчни батерии за слухови апарати, които съдържат не повече от 0,0005 тегл. % живак. 2. Констатации 2.1. Въведение За да изготви настоящия доклад, Комисията събра и оцени наличната информация по отношение на клетъчните батерии, несъдържащи живак, използвани в слухови апарати, като се съсредоточи главно върху техническата и търговската им наличност и на второ място върху вероятното им въздействие върху ползвателите по отношение на експлоатационни показатели и финансови аспекти. Комисията потърси услугите на независими консултанти, които направиха преглед на съответната литература и познания, и проведоха консултации с всички големи производители на батерии и слухови апарати, както и с асоциации на пациентите и асоциации в сферата на слуховите апарати[3]. Надеждността на резултатите от консултацията е осигурена, по мнението на Комисията, от размера на пазарния дял на консултираните производители на батерии и слухови апарати. Любезното им сътрудничество, дори признавайки обичайните ограничения, приложими за чувствителната търговска информация, следва да бъде специално отбелязано. Особено внимание бе обърнато на поуките, извлечени след приемането на забрани за съдържащи живак клетъчни батерии в Съединените щати, където 30 щата приеха (или предложиха) законодателство в тази насока. По мнение на Комисията, използването на различни, но допълващи се източници е позволило изготвянето на широкообхватна и подробна оценка на положението, надхвърляща въпросите, свързани строго със сигурността на доставките, поискани от директивата. Заключенията, направени от консултантите в резултат от това, осигуриха стабилна основа, върху която Комисията извърши собствената си оценка и изготви настоящия доклад. 2.2. Основни констатации Въз основа на упоменатото проучване, което Комисията счита за сериозно проучване с надеждни резултати и основано на солидни данни и информация, както и на собствената си работа по оценката, Комисията стигна до следните заключения: (1) Съществуват надеждни алтернативи, несъдържащи живак, за клетъчните батерии, използвани в слухови апарати. Най-често използваните видове батерии прилагат цинково-въздушна технология, разработена от няколко дружества. Съществуват и други технологии (напр. никел-металхидридни батерии), но използването им е по-малко разпространено и е ограничено до устройства, които не се нуждаят от голяма мощност на захранването или които позволяват не толкова строги модели на потребление. (2) Както беше потвърдено по време на консултацията, и като се вземат предвид настоящите равнища на производство, сигурността на доставките на клетъчни батерии за слухови апарати няма да бъде изложена на риск след изтичането на 1 октомври 2015 г. на освобождаването за клетъчни батерии, съдържащи живак. Отрасълът постепенно спира тези типове продукти, за които е вероятно да няма налични алтернативи, които да не съдържат живак (т.е. най-малкия 5-и размер батерии), независимо от преминаването към продукти, несъдържащи живак. (3) Опитът, придобит в Съединените щати след въвеждането на подобни забрани на съдържащи живак клетъчни батерии, показва, че първоначално появилите се проблеми във връзка с експлоатационните показатели и използваемостта на алтернативите, несъдържащи живак, за слухови апарати са били преодолени в резултат на нови технологични разработки и разширяването на пазарите. Проблемите с експлоатационните показатели на някои клетъчни батерии от първо поколение, несъдържащи живак, доставяни в САЩ през 2010 г. за слухови апарати, вече са разрешени. Докато, в зависимост от търговската марка и модела, беше наблюдавано намаляване на продължителността на живота на батериите с около 2—10 %, от текущите технически разработки се очаква допълнително да подобрят експлоатационните показатели. (4) На пазара на ЕС, какъвто беше случаят и в САЩ, е възможна появата на разлики между цените на несъдържащите и съдържащите живак клетъчни батерии за слухови апарати. В едно по-ранно проучване, изготвено за Комисията, прогнозните цени на клетъчните батерии, несъдържащи живак, са с около 10 % по-високи[4]. Докато понастоящем разликите в цените на дребно изглеждат по-големи[5], забраната за съдържащи живак клетъчни батерии за слухови апарати в ЕС се очаква да намали ценовите разлики. Това се дължи на по-големи пазари и икономии от мащаба и на отстраняването на недостатъците в системите за производство за тези производители, които реорганизират своите производствени мощности за една продуктова гама. (5) Изтичането на срока на действие на освобождаването за клетъчни батерии, съдържащи живак, се очаква да насърчи иновациите. Това ще съкрати времето, необходимо за подобряване на експлоатационните показатели на несъдържащите живак продукти и ще се даде възможност на новите продукти да отговорят на нуждите на по-усъвършенствани устройства, които изискват захранване с голяма мощност. (6) Що се отнася до сигурността на доставките на несъдържащи живак клетъчни батерии за слухови апарати, асоциациите на пациентите и асоциациите в сферата на слуховите апарати, консултирани като част от възложеното от Комисията проучване, не са изразили специална загриженост. 3. Заключение Изтичането на 1 октомври 2015 г. на срока на действие на освобождаването за съдържащите живак клетъчни батерии не се очаква да доведе до проблеми по отношение на наличието на клетъчни батерии, използвани в слухови апарати. Вследствие на това, не е необходимо да се удължава освобождаването, предвидено в член 4 от Директива 2006/66/ЕО. [1] ОВ L 266, 26.9.2006 г., стр. 1—14; последно изменена с Директива 2013/56/ЕО на Европейския парламент и на Съвета от 20 ноември 2013 г. ОВ L 329, 10.12.2013 г., стр. 5—9. [2] BIO Intelligence (2012 г.) „Study on the Potential for Reducing Mercury Pollution from Dental Amalgam and Batteries,“ (Проучване на потенциала за намаляване на замърсяването с живак от зъбна амалгама и батерии), доклад за Европейската комисия, ГД „Околна среда“, юли 2012 г., по-специално раздел 7.1, вариант 2 (стр. 123) във връзка със заключителния раздел 9.2 (стр. 135). [3] Eunomia & Öko Institut e.V. (2014 г.) „Availability of Mercury-free Button Cells for Hearing Aids“ (Наличие за слуховите апарати на батерии тип „копче“, несъдържащи живак), доклад за ГД „Околна среда“, август 2014 г. [4] BIO Intelligence (2012 г.) „Study on the Potential for Reducing Mercury Pollution from Dental Amalgam and Batteries,“ (Проучване на потенциала за намаляване на замърсяването с живак от зъбна амалгама и батерии), доклад за Европейската комисия, ГД „Околна среда“, юли 2012 г., стр. 117. [5] Например, цените на интернет продажбите в САЩ за пакет от шест клетъчни батерии 10-и размер варират между 3,25 USD и 3,95 USD за конвенционалните клетъчни батерии за слухови апарати и между 3,95 USD и 4,95 USD за несъдържащите живак батерии, в зависимост от търговската марка и продавача.